Propunere comună de REGULAMENT AL CONSILIULUI de modificare a Regulamentului (UE) nr. 36/2012 privind măsuri restrictive având în vedere situația din Siria /* JOIN/2012/03 final - 2012/0031 (NLE) */





EXPUNERE DE MOTIVE (1) La 18 ianuarie 2012, Consiliul a adoptat Regulamentul (UE) nr. 36/2012 privind măsuri restrictive având în vedere situația din Siria, care a abrogat și a înlocuit Regulamentul (CE) nr. 442/2011. (2) În prezent, Consiliul a ajuns la un acord politic privind adoptarea de măsuri suplimentare, și anume o interdicție a vânzării, a cumpărării, a transportului sau a serviciilor de brokeraj cu aur, metale prețioase și diamante, măsuri restrictive împotriva Băncii Centrale a Siriei și completări ale listei de persoane și entități vizate. (3) Această măsură intră în domeniul de aplicare a Tratatului privind funcționarea Uniunii Europene și, în consecință, Înaltul Reprezentant al Uniunii pentru afaceri externe și politica de securitate și Comisia Europeană propun modificarea Regulamentului (UE) nr. 36/2012 pentru a pune în aplicare aceste măsuri. 2012/0031 (NLE) Propunere comună de REGULAMENT AL CONSILIULUI de modificare a Regulamentului (UE) nr. 36/2012 privind măsuri restrictive având în vedere situația din Siria CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 215, având în vedere Decizia 2011/782/PESC a Consiliului privind măsuri restrictive împotriva Siriei[1], având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene, întrucât: (1) La 18 ianuarie 2012, Consiliul a adoptat Regulamentul (UE) nr. 36/2012 privind măsuri restrictive având în vedere situația din Siria[2]. (2) Având în vedere continuarea represiunii violente și a încălcării drepturilor omului de către Guvernul Siriei, Decizia 2012/…/PESC a Consiliului de modificare a Deciziei 2011/782/PESC prevede adoptarea de măsuri suplimentare, și anume o interdicție a vânzării, a cumpărării, a transportului sau a serviciilor de brokeraj cu aur, metale prețioase și diamante, măsuri restrictive împotriva Băncii Centrale a Siriei și completări ale listei de persoane și entități vizate. (3) Măsurile respective intră în domeniul de aplicare al Tratatului privind funcționarea Uniunii Europene și, în consecință, este necesară o reglementare la nivelul Uniunii pentru punerea lor în aplicare, în special pentru a se asigura aplicarea uniformă a acestora de către operatorii economici din toate statele membre. (4) Prin urmare, Regulamentul (UE) nr. 36/2012 ar trebui modificat în consecință. (5) Pentru a garanta eficacitatea măsurilor prevăzute de prezentul regulament, acesta trebuie să intre în vigoare imediat, ADOPTĂ PREZENTUL REGULAMENT: Articolul 1 Regulamentul (UE) nr. 36/2012 se modifică după cum urmează: (1) Se introduce următorul articol 11a: „Articolul 11a 1. Se interzice: (a) vânzarea, furnizarea, transferul sau exportul, în mod direct sau indirect, de aur, metale prețioase și diamante, astfel cum sunt enumerate în lista din anexa VIII, originare sau nu din Uniune, către Guvernul Siriei, organismele, societățile și agențiile sale publice, către Banca Centrală a Siriei, precum și către orice persoană sau entitate care acționează în numele sau la instrucțiunile acestora ori către orice entitate sau organism deținut sau controlat de acestea; (b) cumpărarea, importul sau transportul de aur, metale prețioase și diamante, astfel cum sunt enumerate în lista din anexa VIII, originare sau nu din Siria, de la Guvernul Siriei, organismele, societățile și agențiile sale publice, de la Banca Centrală a Siriei, precum și de la orice persoană sau entitate care acționează în numele sau la instrucțiunile acestora ori de la orice entitate sau organism deținut sau controlat de acestea și (c) furnizarea, în mod direct sau indirect, de asistență tehnică sau de servicii de brokeraj, de finanțare sau de asistență financiară cu privire la bunurile menționate la literele (a) și (b) către Guvernul Siriei, organismele, societățile și agențiile sale publice, către Banca Centrală a Siriei, precum și către orice persoană sau entitate care acționează în numele sau la instrucțiunile acestora ori către orice entitate sau organism deținut sau controlat de acestea. 2. Anexa VIII include aurul, metalele prețioase și diamantele care fac obiectul interdicției prevăzute la alineatul (1).” (2) Se introduce următorul articol 21a: „Articolul 21a Prin derogare de la articolul 14, autoritățile competente din statele membre pot autoriza, în condițiile pe care le consideră adecvate, deblocarea anumitor fonduri sau resurse economice înghețate ale Băncii Centrale a Siriei sau punerea la dispoziția Băncii Centrale a Siriei a anumitor fonduri sau resurse economice, după ce au stabilit că aceste fonduri sau resurse economice sunt necesare pentru a furniza instituțiilor de credit sau instituțiilor financiare lichidități pentru finanțarea comerțului, cu condiția ca statul membru în cauză să fi notificat celelalte state membre și Comisia cu privire la cele stabilite și la intenția sa de a acorda o autorizare cu cel puțin zece zile lucrătoare înainte de acordarea acestei autorizații.” Articolul 2 Anexa II la Regulamentul (UE) nr. 36/2012 se modifică în conformitate cu anexa I la prezentul regulament. Articolul 3 Textul anexei II la prezentul regulament se adaugă ca anexa VIII la Regulamentul (UE) nr. 36/2012. Articolul 4 Prezentul regulament intră în vigoare la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptată la Bruxelles, Pentru Consiliu Președintele ANEXA I Se adaugă următoarele mențiuni în anexa II la Regulamentul (UE) nr. 36/2012: [Conținut confidențial] ANEXA II Lista cu aurul, metalele prețioase și diamantele menționate la articolul 11a Codul SA Descriere 7102 Diamante, chiar prelucrate, dar nemontate și neîncastrate. 7106 Argint (inclusiv argint aurit sau platinat), sub formă brută sau semiprelucrată sau sub formă de pulbere. 7108 Aur (inclusiv aur platinat), sub formă brută sau semiprelucrată sau sub formă de pulbere. 7109 Metale comune sau argint, placate sau dublate cu aur, sub formă brută sau semiprelucrată. 7110 Platină, sub formă brută sau semiprelucrată sau sub formă de pulbere. 7111 Metale comune, argint sau aur, placate sau dublate cu platină, sub formă brută sau semiprelucrată. 7112 Deșeuri și resturi de metale prețioase sau de metale placate sau dublate cu metale prețioase; alte deșeuri și resturi care conțin metale prețioase sau compuși ai metalelor prețioase de tipul celor utilizate în principal pentru recuperarea metalelor prețioase. 7502 Nichel sub formă brută. 7503 Deșeuri și resturi din nichel. 7504 Pulberi și fulgi (paiete) din nichel. 8103 Tantal și articole din tantal, inclusiv deșeuri și resturi. 8112 Reniu, indiu, germaniu.” [1] JO L 319, 2.12.2011, p. 56. [2] JO L 16, 19.1.2012, p. 1-32.